Hvad koster det projekt, som du gerne vil gå i gang med? Hvordan ser det forventede udbytte ud? Og hvilke risici er forbundede med projektet? Det er alt sammen nogle spørgsmål, som du skal forholde dig til, når du udarbejder en business case.\nI dette indlæg vil du lære, hvordan du udarbejder en effektiv business case til dine projekter. Du lærer med andre ord, hvordan du skaber rammerne for et realistisk projekt, hvor der er fokus på økonomien, realisering af gevinster og styring af omkostninger.\nDet at lave en business case var i starten noget af det, jeg kæmpede meget med. Jeg var ikke helt sikker på, hvordan man skulle gøre, og vidste ikke, hvad den skulle indeholde.\nJeg synes, det var svært at finde ud af, hvor meget vægt man skulle lægge på problemet, på den nye løsning og på økonomien.\nSå jeg har brugt en del tid på at læse op på det og taget kurser i business case skrivning. For business casen er ultimativt den som afgøre, om projektet bliver accepteret eller lagt i skuffen.\nSå det er vigtigt, at den er gennemarbejdet, og at styregruppen mener, den er plausibel.\nEn business case bliver lavet relativt tidligt i projektet, det er typisk afslutningen på opstartsfasen, og den sidste opgave, inden der bliver givet et “Go!” fra projektets styregruppe. Man laver typisk en business case for alle større projekter og tiltag. Dem som typisk vil være meget ressourcekrævende (tid eller penge) eller som vil drive virksomhedens strategiske målsætninger.\nHvad består en business case af?\nEn idébeskrivelse, der beskriver hvad dit projekt går ud på. Projektets målsætninger, der beskriver hvilke positive effekter projektet vil levere. En projektplan, der beskriver hvordan du vil drive projektet, og hvornår det kan leveres. En business case samler alt dette i en beskrivelse, der giver et samlet overblik over projektet.\nEn business case er derfor “den fulde historie” der fortæller læseren om den forventede Return on Investment for en given investering.\nDu skal hele tiden have dette i mente. Et projekt er som ofte en investering, og der skal derfor helst gerne kunne vises, at denne investering kan give virksomheden et positivt afkast.\nEn business case starter altid med at forklare, hvorfor man vil starte projektet, derefter sættes der mål for, hvad man ønsker, at få ud af projektet, og derefter fortæller man, hvordan man vil gøre det.\nDerudover forudser en business case omkostninger, fordele og risici ved et projekt, så beslutningstagere kan beslutte, om et projekt er umagen værd, og hvorfor man vælger en fremgangsmåde i forhold til lignende strategier.\nHvorfor skal man lave en business case?\nEn business case er retfærdiggørelsen for investeringen i projektet, både når det kommer til tid, penge og ressourcer, og måler investeringen op imod den mulige gevinst, der er ved projektets slutprodukt. En business case samler derfor alle informationerne som styregruppen skal bruge for at kunne sige ja eller nej til et projekt.\nEn business case skal ses som et nøgledokument for en projektleder, når man planlægger, driver og evaluerer projektet. Det er det sidste dokument der skal laves inden du kan starte projektet, og meget af det har du allerede lavet i forvejen hvis du har fulgt min guide til projektledelse, som du kan downloade nederst på siden her.\nEn velskrevet business case flyder logisk fra at præsentere et problem eller mulighed gennem fordele og ulemper ved løsninger til beskrivelse af den anbefalede løsning. Indholdet skal være let at scanne, så den er hurtigere og mindre overvældende at læse for styregruppen. Følgende er de almindelige sektioner i en business case i rækkefølge:\nDit første skridt i oprettelsen af en vellykket business case er at identificere og forstå et relevant forretningsproblem, som din business case vil løse. Hold eventuelt en brainstorming-session med din projektets interessenter og virksomhedens beslutningstagere for at forstå de problemer, der opstod, og de forretningsmæssige konsekvenser det har for virksomheden.\nDet er afgørende at definere problemet og parameteren klart og tydeligt, så alle kan se problemet, og en potentiel løsning til det.\nDu kan læse mere om dette i mit indlæg: Sådan laver du en god idébeskrivelse.\nDu skal måske formulere det en smule anderledes, for at sikre dig at der er et godt flow i din business case, men du kan nok bruge 90% af din idébeskrivelse direkte i business casen.\nDet næste som du skal kigge på, er at definere målene med projektet, altså hvad vil I gerne opnå ved at drive projektet.\nDesværre er der mange projekter som ender med at blive set som en fiasko, ikke fordi der var noget galt med idéen, eller eksekveringen af projektet, men derimod, fordi målsætningerne for projektet var uklare.\nDerfor bliver et succesfuldt projektet, nogle gange set som en fiasko, fordi man før man startede projektet ikke var blevet enige om hvornår projektet ville være en succes.\nHar du fulgt min guide til projektledelse, så har du allerede lavet dette dokument, og du kan derfor bare kopiere den tekst ind i denne del af business casen. Ellers kan du læse mere om det her: Guide til at fastsætte projektets målsætninger\nSkab overblik over projektets krav\nDet næste du skal kigge på, er at give læseren af business casen en idé om hvordan du forventer at opnå disse mål.\nDet gør du på to måder, du fortæller læseren hvad kravene til projektet kommer til at være og derefter præstere projektplanen. Men mere om det nedenfor.\nDu skulle gerne have lavet en kravspecifikation for projektet inden du går i gang med din business case, så du skal bare nedkoge den en smule, og tage de vigtigste krav fra den og inkludere dem i din business case.\nHar du ikke lavet en kravspecifikation, så kan du følge min guide: Sådan laver du en god kravspecifikation!\nSå jeg vil ikke råde dig til at skrive alle dine krav ind i business casen, men mindre at du ikke har så mange krav i din kravspecifikation.\nDer er ikke et specifikt antal du skal inkludere i businesscasen, men har nogen gange set at man bare har inkluderet de 3-4 største, og jeg har set andre hvor man har inkluderet mere end 20. Begge fungerede fint, så antallet er ikke så vigtigt.\nDet er alene størrelsen af kravene som er vigtige.\nKrav som du eksempelvis kunne inkludere:\nWebshoppen skal være mobilvenlig\nWebshoppen skal overholde vores designguide\nAlle kunders data skal migreres til den nye webshop\nKrav som du ikke bør inkludere kunne være:\nEn bruger skal kunne logge ind\nWebshoppen skal have slider på forsiden\nKøbsknappen skal være grøn\nSom du kan se ovenfor, så er det de større, og mere overordnet krav som du skal inkludere. De meget specifikke som farven på købsknappen skal bare forblive i kravspecifikationen, da det ikke påvirker beslutningen om der skal investeres i projektet.\nLav en projektplan for projektet\nNu skal du indsætte din projektplan i kravspecifikationen. Du har sikkert allerede lavet en, hvis ikke, så vil jeg råde dig til at læse mit indlæg: Sådan laver du en god projektplan\nDer får en en trin-for-trin guide til hvordan du laver en projektplan.\nMen det er vigtigt at inkludere en detaljeret tidsplan og tidsramme for projektet for at give beslutningstagerne en forståelse for omfanget af projektet.\nTag generelt at være en smule pessimistisk, det er ikke unormalt at projekter går over tid. Hvilket giver god mening, der er rigtig mange bevægende dele, så der er mange ting som kan forsinke projektet.\nJeg tager derfor tit og tilføjer omkring 20% ekstra tid og budget, netop for at “forudse” dette. Og allerede fra starten har denne buffer.\nI starten var jeg lidt imod dette, men jeg så bare gang på gang, at det var nødvendigt. Så i dag tilføjer jeg altid denne buffer.\nPlus, hvis der ikke sker noget uforudset, så bliver du bare færdig før tid og under budget, så det er jo kun positivt.\nEstimér omkostninger og gevinster\nNår projektet nu er blevet gennemgået, og alle har en god idé om hvad det går ud på, så er det tid til at kigge på omkostninger og forventede gevinster ved projektet.\nFor det meste vil du helst have projekter der har en højere potentiel gevinst end omkostninger, men jeg har også set flere projekter gå igennem, selvom det ikke var sådan.\nSå du skal altså estimere projektets risk/reward-ratio.\nDet er med andre ord en estimering af hvad det vil koste, kontra hvor meget virksomheden vil få ud af projektet. Det kan både være i form af besparelser, højere produktivitet eller øget indtjening.\nDu har nok allerede estimeret dit projekt, men har du ikke det, så kan du læse mig indlæg: Lær hvordan du estimerer dine projekter\nSå tag dette estimat, og sæt det op imod projektets målsætninger. Kommer projektet til at koste 500.000 kr., og projektets målsætning er at øge omsætningen med 10% de næste 3 år i en virksomhed der omsætter 200 millioner om året, så er det jo en fantastisk forrentning af pengene.\nDette var et eksempel på et meget rentabelt projekt, hvis det opnår projektets målsætninger. Men mange projekter bliver ikke tilbagebetalt allerede første eller andet år.\nJeg sigter normalt efter at have projekter som er tilbagebetalt inden for 5 år. Hvis det vil tage mere end 5 år at tilbagebetale projektet, så vil jeg hellere se på hvordan jeg kan minimere omkostningerne, eller ændre scope på projektet, som kan have en positiv effekt på projektets målsætninger.\nMed eksemplet ovenfor kunne jeg enten skære noget fra, så projektet kun vil koste 450.000 kr. at lave, eller jeg kan gå den modsatte vej, og bruge 100.000 kr. mere, altså 600.000 kr. totalt set, men så sætte projektets målsætning til 15% i stedet for 10%.\nDette vil jeg kun gøre hvis jeg rent faktisk har belæg for at det er en mulighed at bevise det øget potentiale.\nEn hurtig note her, husk både at kigge på projektets engangsomkostninger (projektpris) og projektets løbende omkostninger (licenser, software, royalties osv.)\nDerefter giver det mening at forklare de potentielle konsekvenser og tab, der kan være resultatet af at drive projektet.\nDet er vigtigt at være ærlige fra starten, hvis du allerede nu kan se potentielle problemer med projektet.\nDet kunne eksempelvis være kunder som vil forlade virksomheden hvis I lancerer et nyt system, fordi det nye system ikke understøtter deres behov.\nDet kunne også være interne arbejdsprocesser. Det er især relevant for projektledere i større organisationer, hvor der er en proces for alt.\nDu kan også kigge på om det vil skabe cash flow‐problemer for virksomheden, eller hvad en forsinkelse eller budgetoverskridelse ville påvirke virksomheden.\nDu kan også bruge lidt plads på at beskrive konteksten af dit projekt ved hjælp af SWOT (Styrker, Svagheder, Muligheder, Trusler) eller PESTEL (Politisk, Økonomisk, Sociologisk, Teknologisk, Miljømæssig og Juridisk forhold) analyserne.\nGrunden til at du skal skrive dette ind i din business case, er at styregruppen, hvis projektet bliver godkendt, kan være med til at minimere eller fjerne disse risici.\nNoget mange glemmer at inkludere i dette afsnit er tit hvilke risici som kan forekomme hvis virksomheden ikke foretager sig noget, altså ikke starter projektet.\nDisse risici er lige så vigtige at huske at nævne, da mange projekter ikke bliver startet fordi styregruppen er bekymret for risikoen ved projektet. Men hvis de ser at der også er mange risici ved ikke at foretage projektet, så er der større chance for at de går med til det.\nDet kunne eksempelvis være at vores konkurrent har lanceret en lignende løsning, og at vi ser at han vinder flere kunder på det seneste på grund af det. Så hvis vi ikke laver en lignende løsning til vores kunder, så vil vi blive ved med at miste kunder.\nDen sidste del af din business case bør være din anbefaling. Hvad mener du? Bør I starte projektet på baggrund af det arbejde du har lavet her?\nDet er ikke altid at jeg anbefaler det. Nogle gange kan denne business case proces vise mig at det ikke er det værd, det er enten for dyrt at lave projektet, eller gevinsterne er for små.\nDenne del af business casen behøver ikke at være så formel. Se det som en uformel konklusion, hvor du skriver dine tanker og din anbefaling.\nHusk dog at have noget fakta at bakke din anbefaling op på. Det nytter ikke at skrive “Jeg mener ikke vi skal gå videre med webshop projektet”, skriv i stedet. “Jeg mener ikke at vi skal gå videre med webshop projektet fordi omkostningerne og de mulige gevinster ved udførelsen af projektet ikke giver et tilfredsstillende afkast for virksomheden.”\nSlut af med at skrive et Executive summary i starten af business casen, hvor du på så få ord som muligt summere alt op uden at man går glip af noget.\nDette er vigtigt fordi det er sjældent at alle du sender business casen til som læser den fra enden til anden.\nJeg vil næsten sige baseret på min erfaring, så er det under 10% som overhovedet læser den. Resten skimter den bare igennem.\nMen hvis du laver en executive summary, helst på en side, så er der meget større chance for at folk får dem læst.\nDen skal indeholde de vigtigste overvejelser, der senere vil blive drøftet mere detaljeret, herunder idébeskrivelse, målsætninger og projektplan, samt de forventede fordele og omkostninger ved implementering af business case.\nBegynd gerne dit executive summary med sprog som f.eks. ”Denne business case forsøger at opnå [projektets målsætninger] ved at [projektets idébeskrivelse i overskrifter]. Der leveres en evaluering og analyse af alle relevante økonomiske, markedsførings- og forretningsomkostninger og overvejelser forbundet med implementering af projektet i denne business case. Projektet estimeres til at koste [kr.] og [interne ressourcer] og forventes at være færdig [dato/måned/kvartal]”\nDerefter kan du gå dybere ned i din metodik og hvordan du vil løse problemerne, men husk der er begrænset plads i denne sektion af business casen. Og du skal huske på hvem det er der skal læse denne del af business casen.\nSå jeg vil faktisk efter denne indledning gå direkte ned i tallene. Det er ultimativt det som styregruppen eller projektsponsoren er interesseret i.\nSå hav i stedet fokus på tallene, altså projektets omkostninger, gevinster og risici. Og lav det gerne så det er let at skimte, så lav en graf, tabel eller lignende. Det er vigtigt at de meget hurtigt ser at det er en fordel at sig ja til projektet.\nEtabler business casen\nSå, nu er der nogenlunde styr på indholdet i din businesss case, så lad os kigge lidt på formatet. Med andre ord, hvordan skal du fortælle denne historie.\nEn business case kan både være et langt formelt, struktureret dokument; et uformelt kort dokument; eller en verbal udveksling.\nSå der er altså ikke nødvendigvis et fast format for en business case.\nMen for det meste ser man en business case som en PowerPoint‐præsentation, et medfølgende word-dokument som pre-read og et Excel‐ark med eventuelle estimater på projektet.\nDet er typisk disse tre formater som jeg bruger, men det er ikke altid, jeg har et Excel‐ark med, det er kun hvis jeg mener det er relevant.\nJeg ville helt sikkert inkludere et Excel‐ark hvis projektets målsætninger omhandler øget omsætning eller reducering af omkostninger, og deri Excel‐arket lave dine estimeringer af hvordan du forventer at opnå målsætningen.\nLav første udkast\nStart med at lave det første udkast til din business case. Husk, den skal ikke være perfekt i første forsøg. Bare få skrevet de vigtigste ting ned, og formulér det så godt som muligt for nu.\nHvis du følger guiden ovenfor, så har du det vigtigste med. Følg også gerne strukturen ovenfor, på nær executive summary, den skal gerne være på første side, men du skriver den typisk som det sidste.\nLæs første udkast igennem\nNår du har afsluttet et første udkast til din business case, skal dit næste skridt være at nøje gennemgå din business case for unødvendige sprog- og grammatiske fejl. Sørg for, at din business case er formateret på en måde, der er let at læse.\nFå aftale og feedback fra dem, der er ansvarlige for implementeringen. Selv om de normalt ikke er beslutningstagerne, så er det den bedste måde at sikre, at din business case bliver succesfuld, ved at sørge for, at dem der skal være ansvarlige for at gennemføre planen, har mulighed for at gennemgå business casen og give forslag til ændringer.\nFor eksempel hvis din business case foreslår implementering af en ny markedsføringsstrategi som et middel til at komme ind på nye markeder, bør du bestemt tage dig tid til at mødes med marketingteamet for at sikre, at processerne i din business case kan implementeres af teamet.\nPræsenter din business case\nDin business case skal præsenteres for projektets styregruppe, de er nemlig ansvarlige for at give godkendelse til nye forretningsstrategier eller planer.\nDu skal gerne begynde med det problem, eller det mål, som din business case løser. Derfra taler om den løsning, der leveres af din business case, samt de forskellige muligheder og skridt, der skal tages for at implementere løsningen.\nDu behøver ikke nødvendigvis at have en powerpoint, jeg har også set folk bruge Prezi, video og en demo af en POC som deres business case.\nBrainstorm på forhånd om eventuelle bekymringer, som styregruppen måtte have omkring implementeringen af business case-planen. Sørg for at have svar på disse bekymringer under din præsentation i stedet for at vente på, at styregruppen rejser deres bekymringer.\nSkal man have flere alternativer i samme business case?\nDet er ikke unormalt at have et par alternativer at styregruppen kan vælge imellem, men brug mest tid på det mest sandsynlige.Du kan eksempelvis have et low budget alternativ og et premium alternativ ved siden af din anbefaling. På den måde har styregruppen nogle alternativer hvis det viser sig at du har skudt for højt eller lavt i forhold til budgettet.\nHvad er en typisk fejl når man laver en business case?\nJeg har her givet dig en skabelon som du kan bruge til din business case, men den typiske fejl, som mange laver når de skriver deres business case er faktisk at de blindt følger en skabelon. Skabelonen er et godt udgangspunkt, men du skal gerne tilpasse den fra projekt til projekt og virksomhed til virksomhed. Vi er alle forskellige og har forskellige behov.\nOvervej, hvem business case er til\nDet næste du skal overveje, er hvem der skal læse din business case. Herunder skal du også overveje hvilken branche du arbejder i, samt hvilken formaliteter som der er i din virksomhed.\nDisse kan være med til at dikterer hvad der er i dine business case, og hvordan den skal struktureres og formuleres.\nDet kunne eksempelvis være at hvis du arbejder i finansverdenen, at det er standard i en business case at have et juridisk afsnit, som går i dybden med at tiltagene i business casen overholder de strenge krav til finansvirksomheder.\nMen lad os sige du så arbejder for en mindre virksomhed, jamen så kan det være du kan springe denne ekstra sektion over, og du kan nok også slippe af sted med at skrive lidt mere uformelt, da du formodentlig kender styregruppen personligt.\nNogle gange kan business casen stå alene, men ofte er der andre relevante dokumenter som du bør have klar inden projektstart.\nDette kunne eksempelvis være et High-Level Solution Design (HLSD) dokument, der via et flow chart, grafisk viser en visuel repræsentation af projektet. Dette er mest almindeligt i IT-projekter, men kan også laves for strategiske marketing projekter.\nDet kunne også være mere udførlige estimater hvis det er et større projekt. Eller et større budget, som er langt mere detaljeret end det som er, inkluderet i business casen.\nDet kunne også være mockups på hvordan slutproduktet kunne komme til at se ud, husk dog gerne at gøre det meget klart at det kun er et eksempel, og at det nok kommer til at se anderledes ud.\nDet er også tit at man laver en konkurrent analyse i forbindelse med et større strategisk projekt. Det kunne eksempelvis være en BtB virksomhed der lavede en analyse af konkurrenternes webshops, inden man selv springer ud og laver sin egen direct-to-consumer webshop.\nBrug din business case\nEn business case skal selvfølgelig bruges til at give styregruppen en mulighed for at evaluere et projekt inden de beslutter sig for om det er investeringen værd.\nMen den kan faktisk bruges til så meget mere. Du skal gerne se din business case som et styringsværktøj for dit projekt. For den kan nemlig hjælpe dig med meget andet end blot at få godkendt projektet.\nDen kan derfor bruges, ikke bare før projektet, men faktisk også under og efter projektet.\nFør projektstart er business casens primære formål at få interessenter til at købe ind på idéen, og for at få beslutningstagerne til at acceptere idéen.\nDette er selvfølgelig den primære funktion for en business case, men som du vil kunne læse nedenfor, så kan den faktisk også bruges under og efter projektet.\nUnder projektet kan man bruge business casen til en del.\nDen er eksempelvis god til at hjælpe dig med at besvarer folks spørgsmål, og kan bruges som en form for FAQ.\nHusk at din business case består af en idébeskrivelse, projektets målsætninger, projektplanen, kravspecifikationen og de økonomiske overvejelser, så den kan næste hjælpe dig til at besvare ethvert spørgsmål undervejs i projektet.\nHvorfor er projektet færdigt? Kig på business casen!\nHvor meget koster projektet? Kig på business casen!\nHvem er med i projektet? Kig på business casen!\nHvad får vi ud af projektet? Kig på business casen!\nDen kan også hjælpe dig som projektleder til at holde fokus, da du i business casen har opsat nogle mål for projektet, så kan du bruge den til at minde dig selv om, hvad projektet skal opnå.\nDet er tit at man står i en situation, hvor man skal gå ned af to veje, og der kan det som projektleder tit være svært at vælge.\nMen hvis du her går tilbage til business casen, og kigger på projektets målsætninger og krav, så står du tit tilbage med, at dit valg allerede er taget for dig, da det ikke altid er begge veje, som understøtter disse to punkter i business casen.\nSå business casen hjælpe dig også til at holde fokus på det, som er vigtigt i projektet.\nDerfor er det også en god idé, fra tid til anden, lige at læse business casen igennem igen.\nKan en business case ændre sig undervejs i projektet?\nDer er forskellige meninger om, hvorvidt en business case må ændre sig undervejs i projektet. Personligt synes jeg ikke, der er noget i vejen for det. Man kan kun lave en business case på baggrund af den viden, man har, og man får uden tvivl mere viden omkring projektet, jo længere ind i det, man kommer. Især hvis du driver agile projekter, så synes jeg ikke, det gør noget, at den ændrer sig undervejs.\nEn business case kan også bruges af styregruppen til at retfærdiggøre eventuelle øgede omkostninger til projektet. Det er desværre ikke unormalt, at et projekt går over tid eller budget, og en styregruppe skal derfor kunne retfærdiggøre en yderligere investering ind i projektet.\nEn business case spiller også en vigtig rolle, efter projektet er afsluttet.\nDer bruges den nemlig til at evaluere projektet, om det var en succes eller en fiasko.\nDen bruges også til at estimere afkastet af investeringen, og til at sikre, at man har fået det hele med undervejs.\nMange gange gives projektet også videre til en kollega i virksomheden, her kan business casen også hjælpe den person til at forstå projektet.\nDet kunne eventuelt være, at en projektleder drev et webshop projekt, men efter projektet er lanceret, så gives ansvaret for platformen og videreudviklingen tilbage til webmasteren.\nHer skal han gerne hurtigt kunne få et indblik i projektet, hvad den nye platform kan, og hvilke forventninger der er til den nye platform (projektets målsætninger).


Aktion på Stadionalle: Uddelte p-bøder på stribe\nNordsjællands Politi kiggede fredag aften forbi Hørsholm Idrætspark og uddelte 31 parkeringsbøder. En af dem var Jan Larsen, der mener, at det er for langt ude på en blind vej en fredag aften.\nAktion på Stadionalle:\nUddelte p-bøder på stribe\n"Vi gør det alene af hensyn til trafiksikkerheden," siger Hørsholms områdebetjent om fredagens aktion\n31 gange blev bødeblokken taget i brug fredag aften, da Hørsholms områdebetjent Henrik Suhr og to motorcykelbetjente rykkede ud med en parkeringskontrol i Idrætsparken i Hørsholm.\nFlere bilister havde parkeret bilen halvt oppe på cykelstien på Stadionalle, nogle på steder med stopforbud og andre uden for afmærkede båse. Endelig havde Aalborg Pirates placeret deres spillerbus på en handicapplads, så det var dobbelttakst, oplyser Henrik Suhr.\nI januar fortalte områdebetjenten i Ugebladet, at der i nær fremtid ville blive foretaget parkeringskontrol i området, fordi der åbenlyst er et problem i området, og politiet samtidig har fået en del henvendelser fra borgere, der er ikke er trygge ved, at deres børn skal køre til og fra sport, fordi de må ud på kørebanen for at komme forbi.\nPolitiet har flere gange fået henvendelser fra borgere, der påpeger, at mange bilister parkerer ulovligt på Stadionalle og til gene for de bløde trafikanter. Arkivfoto: Morten Timm\n"Vi gør alene det her af hensyn til trafiksikkerheden og for at være tryghedsskabende," fastslår Henrik Suhr overfor Ugebladet og tilføjer, at han ellers ikke bruger sin arbejdstid med at kontrollere parkeringer i Hørsholm og fx ikke vil gå rundt på Kammerrådensvej og holde øje med om bilisterne overholder den nye tre-timers parkering.\nSelv om Hørsholms områdebetjent havde forventet, at der sådan en fredag aften med ishockeykamp i hallen ville være noget at se til for ham og kollegaerne, undrer det alligevel, at så mange bilister ikke havde gjort brug af de ledige pladser.\nSe ugens politirapport: Bilbrande og mange indbrud\n"De fleste kunne faktisk have undgået p-afgiften, hvis de lige ville have gået 100-150 meter, fordi der var flere ledige pladser på de nye parkeringsområder på Stadionalle," oplyser Henrik Suhr, der også noterede sig, at flere forbipasserende udtrykte tilfredshed med politiets besøg og kontrol af ulovligt parkerede biler.\n"De fleste kunne faktisk have undgået p-afgiften, hvis de lige ville have gået 100-150 meter, fordi der var ledige pladser på de nye parkeringsområder i Idrætsparken," oplyser Henrik Suhr, områdebetjent i Hørsholm. Arkivfoto: Morten Timm\n"Selvfølgelig var der også nogle, der var mindre glade, og lige skulle sige "at det er så det, de bruger vores skattepenge på", men det er vi vant til at høre," fortæller den lokale områdebetjent.\nLangt ude og i små sko\nUgebladet har også modtaget en mail fra Jan Larsen, der er en af de 31 bødemodtagere. Han var nede for at se ishockey og kalder det latterligt.\n"Det var svært at finde en p-plads, og vi var cirka 25 biler, der så holdt på vejen. Vi ved godt, at der er p-forbud, men en fredag aften på en blind vej. Det er sgu langt ud. De går i små sko, når de uddeler bøder. Som om de ikke vil have, at der kommer tilskuere," skriver Jan Larsen i sin mail.\nOmrådebetjent Henrik Suhr vil ikke oplyse, hvornår han næste gang kigger forbi Idrætsparken og Stadionallé, men han forsikrer, at det ikke er sidste gang.\nPoliti advarer borgerne:\nNu vanker der p-bøder\nPubliceret 20 February 2019 07:30


❤ Mamma Mia's Verden: august 2012\nTak for hjælpen med mønstre i går. Der er nu syet en halv sol nederdel istedet for en kjole, og jeg tror det kommer til at virke ok.\nJeg har meldt mig til et sykursus her i efteråret, og jeg glæder mig så meget. Mangler hjælp til små finesser. Bliver skønt.\nJeg skal i den anledning høre jer, hvor meget jerseystof jeg skal beregne til en bluse str. 4 år. Bare ca. Altså. Er en meter nok? For lidt, for meget?\nIndsendt af Mia kl. 13.31 5 kommentarer: Links til dette indlæg\nEtiketter: Hjælp jeg er ny blogger, kursus, Syning\nJeg har i dag været i genbrugserne uden det helt store held, jeg skal bruge en kjole og en nederdel til næste uge, hvor vi jo holder 1962 tema på skolen.\nDet er ikke ligefrem stof jeg mangler, og da jeg nu alligevel har både bihule- og mellemørebetændelse, ja så skal jeg ingen steder i weekenden.\nDerfor vil jeg høre, om nogen ligger inde med et mønster til en enkel 60'er kjole eller nederdel? Tænker strutskørt eller helt flad.\nIndsendt af Mia kl. 18.51 4 kommentarer: Links til dette indlæg\nJeg har længe overvejet at afholde en fortællehat workshop kun for bloggere! Nu skal det være.\nWorkshoppen er for alle der elsker at fortælle for børn og unge, og kan også sagtens være en eksklusiv fortællehat til privat brug til egne børn. Man går fra workshoppen med den fineste fortællehat - klar til brug.\nWorkshoppen vil blive afholdt søndag den 7. oktober fra kl. 10-14 og foregår i Fredericia. Prisen vil helt eksklusivt være 400 kr. inkl. materialer, dog skal man selv medbringe en hat eller købe én for 50 kr. Man også meget gerne selv må medbringe materialer, hvis man ønsker nogle særlige stoffer m.m.\nDer vil være en goodiebag til hver deltager bl.a. indeholdende Eventyrdrys og inspirationshæfte til brug af Fortællehatten. Derudover vil der være lidt andet lækkert i.\nDet er først til mølle princippet og der er 10 pladser ledige. Tilmelding foregår ved at skrive til mia.soerensen@hotmail.com . Husk på, at dagen samtidig er oplagt til lidt Bloglandshygge.\nIndsendt af Mia kl. 17.58 Ingen kommentarer: Links til dette indlæg\nEtiketter: Mamma Mia's Verden, Workshop\nIndsendt af Mia kl. 14.23 148 kommentarer: Links til dette indlæg\nI næste uge fylder "min" skole 50 år og i den anledning skal vi holde jubilæumsuge, hvor undervisningen skal være lidt som den var i 1962.\nJeg har lavet fine undervisningshæfter og tror det bliver en super uge, som jeg helt sikkert vil fortælle mere om.\nJeg skal i genbrugen og skaffe lidt tøj, men mangler også briller, som jeg kan tage linser på under, dvs der ikke behøver være glas i.\nPå billedet her kan I se hvordan brillerne bl.a. Så ud dengang! Mon der sidder nogen derude, der ved hvor jeg kan købe/låne sådanne briller? Eller har en god ide til tøj mm.\nIndsendt af Mia kl. 18.57 3 kommentarer: Links til dette indlæg\nHar været lidt småsyg hele weekenden og i dag da jeg kom hjem fra en mega hot dag på jobbet, ja så fik jeg det bare meget værre. Det betyder jeg har brugt den varmeste dag i 37 år i min seng... Tiden er gået med tv og iPad sjov.\nJeg blev helt optaget af at tage de skove kalejdoskop fotos. Egentlig fascinerende hvilke fotos der kommer ud af en hånd foran et kamera.\nSkørt og ligegyldigt, men alligevel sjovt at give sig i kast ned.\nGod aften derude kære Blogland!\nIndsendt af Mia kl. 20.34 8 kommentarer: Links til dette indlæg\nEr der noget bedre en vandleg i haven på en sommerdag? Billederne er mange, jeg synes det her siger det hele!\nIndsendt af Mia kl. 16.35 5 kommentarer: Links til dette indlæg\nEtiketter: August, Haveliv, Leg og bevægelse, Sommer\nIndsendt af Mia kl. 19.41 3 kommentarer: Links til dette indlæg\nIndsendt af Mia kl. 14.17 5 kommentarer: Links til dette indlæg\nI juni måned var det 5 år siden jeg fik mit 10 tal i engelsk på lærerseminariet i Jelling og i denne uge er det 5 år siden jeg begyndte min karriere som lærer. Sikke en rutchetur det har været. Det er nu 2 år og 3 måneder siden jeg sidst var fastansat, og siden har jeg haft det ene vikariat efter det andet. ØV det er træls, at der er totalt lukket i kommunekasserne, og dermed ingen mulighed for at få det faste job igen lige pt.! Men, jeg er stolt af, at jeg gang på gang har fået mig nye vikariater - noget må jeg da gøre rigtig.\nNu gælder det 3½ måned i 5.a - så kommer den barselende retur, og jeg må igen på jobjagt. Men indtil da, så vil jeg nyde den sidste tid i en skøn klasse.\nBordene er stille op, navneskiltene er sat på plads, velkomsttekst på tavlen er skrevet og mapper, hæfter og bøger fundet frem. Jeg er klar - og jeg glæder mig! Glæder mig til at se hvad dette skoleår mon vil byde mig - et er helt sikkert, jeg er klar, parat til skolestart - jeg er omstillingsparat!\nLyt lige til denne fine sang - får smilet frem på mine læber, og giver mig suset i maven - føler mig heldig, at jeg får lov at have første skoledag i år - og forhåbentlig får jeg lov til det rigtig mange år endnu. Første skoledag i resten af mit liv :-)\nEtiketter: Job, Lærer, Skole, tanker\nI ferien fik vi lavet lidt enkelte ændringer i huset, især i stuen. Det er ofte sådan, at vi tænker og tænker og overvejer og tænker lidt mere før vi laver forandringer. Indrømmet, stod det til mig, så ændrede vi ret så tit, men jeg har også en ekstem fornuftig (=kedelig) holdning til tingene. Vil vi bruge penge på det og det istedet for at spare op eller vente til det helt rigtige kommer. Min mand kan i den grad tilsluttes til det sidstnævnte. Men istedet for at vente til hele stuen skal skiftes ud engang, ja så tog vi den hurtige og billige løsning og kørte til Ikea ;-)\nMin mand er ikke ligefrem til retro, han er ok med enkelte detaljer i retro, men stod det til ham, var det glatte hvide overflader med eks. sort som brydningsfarve overalt. Så kompromis er min ven, og det kom der så disse sorte/hvide detaljer ud af, ligesom det jo er enhver kvindes ret at flytte om og dekorere så ofte hun ønsker det ;) Derfor også nye tiltag og lækkerier i stuen.\nTæppe under sofabordet. Vi har kigget i 6 år nu, men uden at finde præcis det vi ønsker os, så nu blev det et billigt sort fra Ikea, og tænk engang, det er helt perfekt i vores øjne. Bio-"brændeovnen" er en gave fra min bedste veninde og hendes mand, og den er så smuk om aftenen. De små huse er jo lavet af fantastisk dygtige Karen, de fine bordfolk fra Lucie Kaas og solskinsstrålen er naturligvis fra Kähler.\nPå hylden til venstre ses min svigerfars smukke keramik. Den høje vase har et portræt af min mand og jeg fra vores yngre dage på. Billedet i midten er lavet af Rie Lykke, som er kunstner og moster til min svigermor.\nPuderne er syet af stof fra Ikea og Graziela. Syet på den efter min mening fineste og hurtigste måde, nemlig med hotellukning.\nLavendler fra haven, må vel nok være en af favoritblomsterne herhjemme. Pryder ovenpå BoligLiv, som er det absolutte favoritblad, som kommer hver måned med posten.\nJa så har jeg altså nået at ændre lidt i stuens indretning siden de første billeder blev taget ;-) Min svigerfars keramik har fået ny plads, og de fanastisk smukke lanterner er lavet af Casa de Luxe og kan købes hos Rikki Tikki. Pt. med grønne lys, imangel af store flotte hvide bloklys - men det kommer, for det vil uden tvivl klæde dem endnu bedre i den sort/hvide stue.\nDen anden del af stuen må I have tilgode :)\nIndsendt af Mia kl. 20.29 7 kommentarer: Links til dette indlæg\nEtiketter: Indretning, Kreativitet\nMcDonalds' Big Mac burger fylder 40 år i år og derfor kan alle nu designe deres helt egen burger. I Blogland ville man vel kalde det en DIY Burger!\nDet handler om at slippe fantasien løs og skabe sin helt egen burger helt fra bunden. I første omgang digitalt med virtuelle ingredienser! Prøv selv lige her\nHerhjemme laver vi af og til hjemmelavede burgere og næste gang skal vi måske prøve denne dressing\nOg vil man virkelig fejre Big Mac'en, ja så kig forbi det nye Virtuelle museum lige her\nIndsendt af Mia kl. 20.38 Ingen kommentarer:\nIh efter iPad'ens indtog, så får jeg ikke tændt pc'en så ofte. Det ærgrer mig derfor enormt meget, at jeg ikke kan skrive indlæg herfra hvor der kan komme billeder ind :(\nMon nogen har et godt fif til hvad jeg kan gøre?\nSmil fra Mia, som har MASSER af indlæg til jer ... På pc'en ;)\nIndsendt af Mia kl. 20.02 6 kommentarer: Links til dette indlæg\nSony har lanceret en super smart smartphone; Sony Xperia Go er navnet.\nDen kan holde til at komme under vand, bruges med fedtede fingre og har en stor skærm, perfekt til børnefamilien. Jeg må være ærlig at sige, at jeg ikke helt troede på det. En tlf. der kan tabes i toilettet uden den dør? En tlf. der kan tåle at August bruger den selvom han lige har været ude i sandkassen?\nMen... den er go' nok! Den virker skisme præcis efter det den lover. Okay, jeg har ikke smidt den i toilettet, men jeg har prøvet at skrive en sms med våde fingre - kein problem. Har så også allerede tabt den på gulvet, så den fik nogle ridser i hjørnet, men skærmen holdt fint til det og det er altså et plus for mig!\nDen anden dag bagte August og jeg farmors fantastiske grovboller.\nHer er lidt billeder fra processen. Billederne er taget med Xperia'en. Jeg er ikke særlig imponeret over kameraet, det er meget følsomt og billederne bliver meget hurtigt rystede efter min mening. Men, kan jo være jeg bare lige skal lære det at kende.\nFantastisk hjælper, som virkelig gav sit yderste for at det skulle blive nogle gode boller !\nJeg kan klart anbefale dem der skal have ny tlf. at investere i en Sony Xperia Go.\nIndsendt af Mia kl. 13.12 4 kommentarer: Links til dette indlæg\nLærere - holder ALTID ferie !! (Ikke for sarte sjæle!!)\nÅh her kommer lige et af de indlæg, der ikke er mange af på denne blog - men! ud skal det! Så til sarte sjæle - læs ikke videre, for her kommer holdninger for fuld udblæsning!\nJeg er SÅ træt af at høre på folks holdninger til os lærere. Vi bliver konstant jagtet i medierne og på Christiansborg. Vi gør det ALDRIG godt nok, og når så sommeren nærmer sig, ja så føler utrolig mange, også dem der ved hvor stort et stykke arbejde vi gør for DERES børn, at de har ret til at kommentere på vores ferie. Udsagn som; "I laver ikke andet end at have ferie!", "utroligt så lang tid I kan slappe af i forhold til os andre" og "det må da være dejligt at have 6 ugers ferie hva'?". Ja man fornemmer både bitterhed, jalousi og mangel på viden om lærergerningen.\nJeg har været lærer i fem år, og ja jeg føler mig meget privilligeret, at jeg får en lang sommer hjemme. Jeg glæder mig til at kunne være der for August, når han selv får sommerferie i skolen, og dermed ikke skal passes alle mulige steder. Ingen tvivl, det er et privillegium, og jeg tror ikke, der er nogle lærere, der ikke sætter pris på det. MEN... for ja, der er et stort men. Vi lærere har det der svarer til 42 timer om ugen, de uger vi er på arbejde, og dermed har vi det samme antal timer om ugen i gennemsnit som alle andre fuldtidsansatte, når året gøres op. Vi har spidsperioder med meget arbejde i form af bl.a. skole-hjem-samtaler, elevplaner og årsplanlægning. Men jeg må også sige, at jeg ikke har fri, når jeg går hjem fra arbejde. Der er ofte forældrekontakt, altid dagsplanlægning, ugeplanlægning og projektforberedelser. Der er ALTID børn, der har brug for ekstra støtte og hjælp, som der bruges mange kræfter på i løbet af en uge, og derudover er der masser af småopgaver, som jeg som klasselærer, må tage mig af.\nJeg hørte en kommentar om, at det havde alle andre ansatte også - ekstra arbejde og aldrig fri. Her må jeg så sige, at stilling/løn og frihed ofte passer sammen. Min mand arbejder også en del, men han tjener også meget mere end mig og har en højere stilling. Så er der naturligvis andre der ikke tjener så meget men arbejder meget, det er jeg naturligvis helt med på. Man kan ALDRIG generalisere!! Nu har jeg selv været på kontor i to år, og der holdt vi dæleme mange pauser. Ikke et ondt ord om det, men jeg tror man skal se indad nogle gange før man kaster med sten. Man kan ikke slå alle lærere over en kamp, ej heller alle andre !\nJeg skal ikke pudse glorie, for bevar mig vel, jeg har da også uger, hvor jeg ikke laver så meget som andre uger, dette skyldes dog hovedsageligt, at jeg så har arbejdet meget ugen før eksempelvis. Noget jeg altid har gjort op til sommerferien, er at arbejde rigtig meget i juni. Vi taler lange arbejdsdage med forberedelser og årsplanlægning, derudover er jeg altid på skolen en uges tid sammenlagt i løbet af ferien, ligesom jeg fra 1. august går igang med årsforberedelserne derhjemme. Nuvel, jeg er hjemme, men det er nu engang sådan, at der ingen elever er på skolen, hvorfor jeg jo ikke kan undervise, og dermed ikke har ferie men elevfri. Den sidste uge op til at eleverne begynder, er alle lærere stort set på skolen til møder, klargøring af klasseværelser og forberedelser.\nNoget der virkelig undrer mig i Danmark er, at vi ser ned på de personalegrupper der arbejder med mennesker; pædagoger, lærere, sygeplejersker og ssh/ssa. Jeg forstår det simpelthen ikke. Tager man så tæt som til Tyskland og England, så vil man opleve, at netop disse personalegrupper har meget høj status i landet og er nogle af de grupper man virkelig har respekt for.\nNU generaliserer jeg helt vildt, og vil naturligvis virke naiv (jeg er godt klar over at det ikke er SÅ nemt), men det er for at sætte det på spidsen: Jeg mener ikke, at vores samfund har forstået hvad der kunne være så enkelt. Hvis vi puttede en masse pædagoger i vuggestuer/børnehaver, så kom vores børn nemmere igang i skolen, de var ikke stressede og fyldt med ADHD, havde haft en rolig start på livet og fået et godt socialt fundament. Når de kære børn så kom i skole, så kunne et to-lærer system være med til at give bedre undervisning, som ville gavne på flere niveauer i en klasse. Det ville også gavne de børn, der i dag skal inkluderes i undervisningen, som kunne få mange flere succesoplevelser og dermed med tiden nemmere kunne fungere socialt i samfundet. Når så man har levet et helt liv, ydet til samfundet, ja så kunne det da være rart, om man kunne få lov at slutte af med lidt livskvalitet på plejehjemmene, hvilket kunne løses med mere personale. Når alt det her er sagt, så må jeg sige, at jeg tror samfundet ville spare mange MANGE penge på sygedagpenge, psykologtilskud, medicintilskud og stresscoaching, hvis ikke de offentlige ansatte skulle være så pressede hver eneste dag, ligesom det i den grad ville gavne vores børn, så ikke de ender med at være små stressede individer i fremtiden. Gid at vores velfærdssamfund gad og tage vare på mennesket - hvor ville det klæde det! og gid folk ville være bedre til at give hinanden et klap på skulderen!!\nJa - så er det ude af mit system, og nu vil jeg så arbejde videre med 5.a's projekter.\nDog med et smil på læben.\nIndsendt af Mia kl. 09.49 39 kommentarer: Links til dette indlæg\nEtiketter: Lærer, tanker\nVi har haft den skønneste sommerferie! Den første uge var vi i Weissenhaeuser Strand. Det var første gang vi var der, og vi er enige om, at det er et super sted for en børnefamilie. Det tog knap 3 timer fra vores hjem til vi var der, og vi valgte i sin tid ikke at tage så langt væk, for at være tæt på Kolding Sygehus i tilfælde af sygdom ved August. Vi boede i en lejlighed, og havde en lille have/terrasse, hvor vi den ene aften grillede. Det var super med udgang på den måde, det gav August mulighed for at cykle rundt om lejligheden og vi kunne spille bold uden at skulle til boldbaner. Badelandet var kæmpe stort, og nok lidt for stort for os endnu, men vi hyggede os derover en times tid hver dag. Junglelandet var helt fantastisk ligesom de udendørs legeområder var super til os og August. Vi havde cykler med og havde August været lidt større, tror jeg de store arealer med vandski, kanoer m.m. havde været et hit. Maden var tilgengæld ikke særlig fantastisk, men pyt, vi var der ikke for at spise fin mad. Stranden lå lige ved siden af, og vi var dernede til den smukkeste solnedgang! Vi kan klart anbefale stedet, som tilmed var billigt.\nVi var også i København i tre dage i det smukkeste sommervejr. Vi boede igen i DGI byen, hvor vi nyder at bo. Tæt på byen, med det lækre svømmeområde og så er der altid aktivitetsmuligheder på stedet. Noget af det jeg elsker ved København, og alle dage har gjort, er det at man altid har mulighed for at være med i en fest eller få en uventet oplevelse.\nMandag da vi ankom var vi nede og bade, derefter en tur på strøget og om aftenen tog vi til Amager strandpark, hvor vi nød solnedgangen og gik en skøn tur.\nTirsdag morgen kørte vi til Amager og var med i Sommer Summarum. August syntes det hele var meget spændende, og råbte under introen hele tiden "ta' mig" (som de store børn gjorde), når nogen skulle vælges ud :) Vi sang introsangen, råbte go'morgen og kom endda i tv, men da alt snakkeriet begyndte, blev det sværere at holde koncentrationen, og vi besluttede at nu havde vi været der. En super oplevelse, som han taler meget om. Senere tirsdag var vi nede og bade og gik en tur igennem byen. En mand stødte ind i mig, og kiggede på mig og sagde "merry christmas". Vi grinte lidt og tænkte sikke en tosse. 5 meter senere siger jeg til min mand, "ja og se, der går en nisse". Mærkeligt sammentræf men typisk storbyen tænkte vi. 10 meter senere ankom vi til rådhuspladsen og manden udbrød "der har vi nok årsagen". For jep... der var hundrede julemænd fra hele norden på rådhuspladsen. Jeg har oplevet det mange gange før, da jeg 10 år i streg var i Roskilde/København på familiebesøg en uge hver sommer med min kusine. Men jeg havde da egentlig ikke lige tænkt på, at det var den 24. juli da vi var i København. August syntes det hele var lidt skørt. "Er det så jul nu?", spurgte han. Han fik juleslik af flere nisser og julemænd og fik en på opleveren. Sjovt.\nOnsdag morgen indtog vi morgenmaden udendørs alt imens August fik missioner og havde det så sjovt. Senere tog vi på kanalrundfart og sluttede af i H.C. Ørstedsparken med en sparsommelig aftensmad, men tilgengæld en af den slags der får lykken frem i maven. Fantastisk afslutning på ferien.\nResten af ferien blev nydt i haven, sammen med gode venner, på stranden til krabbefangster og bare hygge i familiens skød. Nyder mine drenge og ærgrer mig over hvor hurtigt tre uger går.\nIndsendt af Mia kl. 21.04 Ingen kommentarer: Links til dette indlæg\nEtiketter: Familieliv, Ferie, Feriekreativiteter, Sommer


NEEDING A BAG | One More NEEDING A BAG – One More\nJeg er nu hjemme fra sommerhus, og nyder internettet og 3g! Det har nemlig været en stor mangelvare i Øster Hurup, hvor vi var i sommerhus. Desværre har det ikke været muligt for mig, at uploade billeder på Bloggers Delight, og det har derfor været ret svært at blogge. Jeg nåede ikke at planlægge indlæg, fordi jeg egentlig havde regnet med at blogge lidt fra sommerhuset. Det blev ikke en realitet, men nu er jeg har igen! Til gengæld har det været helt rart, at være offline næsten en hel uge (pånær instagram, der var det eneste der virkede på min mobil), og bare slappe af og nyde det hele. Jeg har endelig fået gået de lange ture med hundene, som jeg har snakket så meget om, jeg har spist god mad og en hel masse god is og slik. Jeg har læst min bog færdig, er startet på en ny og læst gamle National Geographic og Illustreret Videnskab. Vi har spillet mit yndlingsspil, Ligretto og min kæreste yndlingsspil, Matador. Jeg har set Ringenes Herre med mine forældre til langt ud på natten, og sovet længe hver eneste dag. Hold nu op, hvor har jeg bare nydt det!\nJeg er nu hjemme fra sommerhus, og nyder internettet og 3g! Det har nemlig været en stor mangelvare i Øster Hurup, hvor vi var i sommerhus. …


Der er en grund til, at museerne ikke åbner på samme tid | folkebladetlemvig.dk\nDer er en grund til, at museerne ikke åbner på samme tid\nMuseumsinspektør Ann Bodilsen (billedet) og det øvrige af personalet hos De Kulturhistoriske Museer er tirsdag alle atter i aktion. Arkivfoto: Morten Stricker\nStrandingsmuseet åbnede allerede lørdag. Først tirsdag følger de øvrige trop. Hvorfor kunne alle ikke være klar fra start?\n25 maj 2020 kl. 07:12\nHolstebro: De er så lykkelige for at må åbne igen, at de første gæster på Strandingsmuseum St. George får serveret rom. Og på Holstebro Museum og Holstebro Kunstmuseum står man klar med boblevand.\nEr man tørstig, så er det muligt at få del i begge "åbningstilbud", for mens strandingsmuseet i Thorsminde åbnede allerede i lørdags, så følger museet og Frilandsmuseet Hjerl Hede først trop tirsdag.\nMen hvorfor egentlig denne forskydelse? Kunne alt ikke være åbnet lørdag?\n- Der har været blandede overvejelser, forklarer direktør for De Kulturhistoriske Museer, Ingeborg Svennevig.\nSent onsdag blev landets museer endelig givet fri som følge af corona-nedlukningen.\n- Vores overvejelser går på, at folk ikke så hurtigt er klar til en heldagsoplevelse, som et besøg på Hjerl Hede er - selvom de fortsat er velkomne til at pakke picnickurven og tage en gratis gåtur dér. Så der er tale om en service-beslutning, fordi vi tror, at potentielle gæster allerede har lagt planer for, hvad de skal bruge Kristi himmelfartsferien på, siger Ingeborg Svennevig.\nKulturministeriet har udsendt følgende retningslinjer for blandt andet museer:\n- Institutionerne bør have særligt fokus på styring af gæstekapacitet, herunder indføre kapacitetsbegrænsning ift. et maksimalt antal samtidige gæster baseret på institutionens størrelse og risikoen for sammenstimling.\n- Institutionerne bør have fokus på styring af gæstestrømme og i relevant omfang overvåge dette løbende. Der bør være personale/vagter, der har til opgave at forebygge opbygning af tætte forsamlinger.\n- Der bør overvejes onlinetidsbestilling og begrænsning af besøgsvarighed med henblik på at styre besøgsmængden, hvor dette er nødvendigt under hensyn til publikumsmængden.\n- Det bør udvises forsigtighed med genstande for eksempel ”touch screens”, læringsmidler, udstillede genstande mv., der berøres af mange. Publikum bør have mulighed for at anvende håndsprit (70-85 % alkohol) både før og efter brugen. Alternativt bør sådanne genstande undgås.\nSmil og alvor\nFor Holstebro Museums vedkommende skal den ekstra tid bruges på at gøre udstillingerne klar.\n- Jo, teknisk set kunne vi godt have åbnet før, men vi vil hellere åbne med et brag tirsdag. Med strandingsmuseet er situationen en anden, fordi vi mener, at alle skal til havet i det gode vejr, og så skal de selvfølgelig også på museet, siger Ingeborg Svennevig.\nSelvom glæden over at komme i gang igen er stor, gemmer smilet på en alvorlig mine. Direktøren har tidligere fortalt, at museerne står til at miste mellem 1,5 og 8 millioner kroner som følge af corona-krisen. Hvornår man atter fik lov til at åbne, samt publikumsinteressen ville bestemme beløbets størrelse.\n- Åbningen ændrer ikke på alvoren, men nu må vi håbe, at det vælter ind med gæster, siger Ingeborg Svennevig.\nStrandingsmuseum St. George åbnede lørdag formiddag. Klokken 12 tirsdag står Ingeborg Svennevig, kunstmuseets direktør Anders Gaardboe og Restaurant Støberiets forpagter Michael Lehm klar med boblevand.\nDa døren til havets bund endelig igen gik op


Fra Ishavet til Ukraine: Ruslands grænseland – FOF København\nFra Ishavet til Ukraine – en rapport fra Ruslands grænseland\nSpændende foredrag med journalisterne og østeuropa-kenderne Anne Haubek og Thomas Ubbesen, der netop er vendt hjem fra en episk rejse tæt op ad den russiske grænse fra Ishavet i nord til Sortehavet og Ukraines rygende slagmarker i syd.\nKrig er igen en realitet i Europa – og det i en målestok og gru, som ingen havde fantasi til at forestille sig, at vi skulle opleve i vores tid. Men hvordan er det kommet så vidt? Og hvad er det dybest set, der – som et moderne jerntæppe – har sønderrevet og delt vores kontinent, så øst og vest dårligt kan forstå og tale med hinanden længere?\nJournalisterne og østeuropa-kenderne Anne Haubek og Thomas Ubbesen er netop vendt hjem fra den russiske grænse: Fra Ishavet i nord til Sortehavet og Ukraines i syd. Undervejs har de mødt og talt med snesevis af de hverdagsmennesker – russere, finner, baltere, polakker, ukrainere, moldovere og mange andre – som dagligt er tvunget til at leve med fjenden, løgnen og ondskaben som nærmeste nabo.\nHistorien om hele den lange og dramatiske rejse er beskrevet i en bog, som udkommer på Gyldendal i efteråret 2022. Mød de to journalister til et levende foredrag, der går helt tæt på bevægende menneskeskæbner langs det nye jerntæppe, det 21. århundredes østfront.\n1 Torsdag 27.10.2022 19:00-21:00 Lyngby, Jernbanepladsen Thomas Ubbesen\nFra Ishavet til Ukraine – en rapport fra…


Vilkår og betingelser 29. juni 2020 | SAS\nVilkår og betingelser 29. juni 2020\nMed SAS er du en del af et fællesskab, der oplever nemme, fornøjelige og pålidelige tjenester, leveret på den skandinaviske måde. Som medlem af EuroBonus-programmet kan du optjene point på køb og aktiviteter, der tilbydes af os og vores samarbejdspartnere, der berettiger dig til at modtage personaliserede belønninger og fordele.\nDisse EuroBonus-vilkår og -betingelser gælder for vores EuroBonus-program. Ved at forblive i eller tilmelde dig EuroBonus-programmet online eller på anden måde bekræfter du, at du accepterer disse EuroBonus-vilkår og -betingelser.\nIkrafttrædelse: 29. juni 2020\n1.1 Som medlem af EuroBonus-programmet er du en del af vores fællesskab og vil udover at optjene point på køb og aktiviteter opleve en række sjove, pålidelige og personaliserede tjenester og tilbud, der hjælper med at forenkle dit liv. Vores mål er at lære dig at kende, så vi kan tilbyde dig skræddersyede tilbud og tjenester, der virkelig er nyttige for dig, og til at filtrere dem væk, der ellers kun optager tid og plads.\nBruge dit EuroBonus-medlemskab til at optjene point på køb og aktiviteter hos os eller vores samarbejdspartnere og opleve et bredere udvalg af tilbud og tjenester, både når du rejser, men også i dit daglige liv.\nSende dig nyttige tilbud i realtid og i nærliggende butikker i en lufthavnsterminal, hvor vi ved, at du befinder dig ud fra din flyveplan, og primært i butikker, som vi tror, du vil kunne lide ud fra dine sædvanlige præferencer.\n2.1 EuroBonus-programmet ejes og drives af Scandinavian Airlines System Denmark-Norway-Sweden, et konsortium etableret i henhold til dansk, norsk og svensk lovgivning, og med hjemsted på Frösundaviks allé 1, SE-195 87 Stockholm, Sverige (herefter "SAS", "os" eller "vi").\n2.3 Et fysisk EuroBonus-kort er det udstedende kortselskabs ejendom, dvs. SAS eller betalingskortselskabet.\n2.5 Hvis dit fysiske EuroBonus-kort går tabt, bliver stjålet eller ødelagt, eller hvis dit digitale EuroBonus-kort bliver stjålet eller din EuroBonus-konto hacket, skal du kontakte SAS. Hvis EuroBonus-kortet er et kombineret EuroBonus- og betalingskort, skal du omgående informere betalingskortselskabet. Et EuroBonus-erstatningskort vil blive udstedt med det samme medlemskabsnummer og udløbsdato som det oprindelige kort.\n2.6 Du skal underrette SAS skriftligt om eventuelle ændringer til dine personlige oplysninger, som ikke er mulige at ændre/tilføje online. Ved ændring af navn eller registrering af fødselsdato skal der vedlægges dokumentation, der bekræfter informationen, f.eks. kopi af gyldigt pas. Så snart de nye oplysninger er blevet bekræftet, vil den indsendte dokumentation blive destrueret.\n2.8 Vi forbeholder os ret til at opsige medlemskabet i tilfælde, som vi anser for at udgøre misbrug. Det betyder, at tidligere optjente men ubrugte point og udstedte EuroBonus-billetter/-kuponer er ugyldige. Vi forbeholder os også ret til at nedgradere dit medlemskabsniveau i tilfælde, som vi anser for at udgøre misbrug. Misbrug kan bestå af upassende eller respektløs adfærd over for os eller vores samarbejdspartnere, vores medarbejdere eller passagerer, overtrædelse af afsnit 3.10 eller andre EuroBonus-vilkår og -betingelser, ulovlig adfærd, svig eller handlinger, der generelt betragtes som umoralske eller uetiske.\n2.11 SAS kan fra tid til anden tilbyde separate produkter og tjenester som led i EuroBonus-programmet, der er underlagt særskilte vilkår og betingelser. Sådanne særskilte vilkår og betingelser kan indeholde bestemmelser, der afviger fra vilkårene og betingelserne i disse EuroBonus-vilkår og -betingelser. I tilfælde af uoverensstemmelse mellem bestemmelserne i disse EuroBonus-vilkår og -betingelser og sådanne særskilte vilkår og betingelser, skal bestemmelserne i sådanne særskilte vilkår og betingelser have forrang. Du er ansvarlig for at holde dig selv orienteret om gældende regler i disse EuroBonus-vilkår og -betingelser og alle sådanne særskilte vilkår og betingelser.\n2.13 Disse EuroBonus-vilkår og -betingelser gælder kun for dit EuroBonus-medlemskab. Adskilte betingelser gælder for flytransport og eventuelle kampagner, som SAS måtte have fra tid til anden. Hvis du køber en flybillet til en flyvning, der opereres af SAS, gælder vores generelle vilkår og betingelser og befordringsbetingelser for henholdsvis købet og flyvningen.\n2.14 Ved at tilmelde dig EuroBonus-programmet og dermed acceptere disse EuroBonus-vilkår og -betingelser giver du dit samtykke til at modtage direkte markedsføring (herunder personaliseret direkte markedsføring) fra os, som f.eks. salgsfremmende meddelelser til dig vedrørende vores respektive produkter og tjenester. Se venligst databeskyttelsespolitikken for EuroBonus-medlemmer for yderligere oplysninger, f.eks. hvordan man afviser at modtage en sådan direkte markedsføring.\n(iv) “Kvalificerende flyvninger”, som er flyvninger, der opereres af SAS eller udvalgte flyvninger, der opereres af andre flyselskaber, som angivet på SAS’ websted og som tæller mod opgradering til et højere medlemskabsniveau eller fornyelse af medlemskabsniveau.\n3.5 Det er kun dig personligt, der kan optjene point for din egen rejse eller flyvning, uanset hvem, der betalte for rejsen eller aktiviteten. Spædbørn (alder 0-23 måneder) optjener kun point, når de har deres eget betalte sæde. Vi tildeler som regel ikke point for charterbilletter og aktiviteter hos os eller vores samarbejdspartnere, medmindre vi har angivet andet.\n3.7 Du er kun berettiget til point for hvilke du har udført en gyldig aktivitet og kun for dine egne flyvninger. SAS kan til enhver tid rette eller inddrage point for enhver aktivitet eller EuroBonus-point, der fejlagtigt er registreret på din EuroBonus-konto på grund af en teknisk fejl eller anden fejlfunktion. For at undgå tvivl kan en sådan rettelse også påvirke medlemskabsniveauet og relaterede fordele.\n3.8 Point og fordele (herunder gavekort) er personlige og kan under ingen omstændigheder sælges, overføres, kombineres, arves, refunderes for kontanter eller bruges til andre formål end inden for EuroBonus-programmet, medmindre andet er angivet af SAS. I tilfælde af misbrug kan vi konfiskere point, fordele og dokumenter. Medlemmer kan nægtes adgang til et fly, et hotel eller på anden måde nægtes indgåelse eller mulighed for at drage fordel af en aftale om andre produkter eller tjenester. Hvis en rejse er påbegyndt eller leveringen af tjenesten eller produktet allerede har fundet sted, kan passageren blive opkrævet fuld pris for resten af rejsen/for det gældende køb.\n3.13 Hvis du ikke optjener point i 24 måneder, har vi ret til at opsige dit medlemskab, forudsat at du ikke har eventuelle gyldige, brugbare point på din EuroBonus-konto.\n4.5 Kun bookinger foretaget online kan annulleres online. Gyldige billetter/dokumenter for annullerede tilbud skal returneres til os for at modtage en refusion. Når du booker eller foretager ændringer til tilbud skal du tage hensyn til SAS EuroBonus og/eller vores samarbejdspartneres åbningstider og/eller afvente levering af dokumenterne/varerne. Dokumenter, der bliver stjålet eller går tabt før rejsen eller før tilbuddet skal bruges, erstattes, hvis det er muligt. Afgifter og gebyrer kan gælde.\nMedmindre andet er angivet, kan billetter og tilbud annulleres i op til 24 timer før de skulle have været brugt, og gyldige point tilbageføres til det betalende medlems EuroBonus-konto.\nEr der mindre end 24 timer før EuroBonus-rejsen starter, eller ankomst på hotellet, tilbageføres pointene ikke til det betalende medlems EuroBonus-konto i tilfælde af annullering.\nSkatter og afgifter er underlagt særskilte vilkår og betingelser, som findes på www.flysas.com. Vi vil selvfølgelig også tilvejebringe oplysninger efter din anmodning herom.\nHvis et medlem eller anden person, der bruger medlemmets point, bliver syg mindre end én hverdag før en EuroBonus-rejse, kræves der en lægeerklæring for ombooking eller udstedelse af en ny billet/værdikupon. Dette gælder, forudsat at pointene er gyldige. Udløbne point kan ikke genbruges. I tilfælde af ændringer, eller hvis der kræves nye dokumenter, skal SAS EuroBonus kontaktes.\n5.2 De pågældende personoplysninger er hovedsagelig oplysninger, som du har givet os, f.eks. når du booker en flyvning, men også oplysninger fra vores samarbejdspartnere og andre tredjeparter. Vi behandler disse oplysninger til mange forskellige formål i forbindelse med opfyldelsen af disse EuroBonus-vilkår og -betingelser, f.eks. administration af din/dine EuroBonus-konto og -rejser, til at gøre dine rejser med os nemmere, forbedring og personalisering af vores produkter, tjenester, kommunikation og tilbud ved at lære dig og dine præferencer at kende.\n5.3 SAS, et konsortium, der er etableret i henhold til dansk, norsk og svensk lovgivning, og som har hjemsted på Frösundaviks allé 1, SE-195 87 Stockholm, Sverige, er den dataansvarlige, der vil bestemme formålene med og midlerne til behandlingen af dine personoplysninger.\n5.4 Yderligere oplysninger om, hvordan vi behandler dine personoplysninger, er angivet i vores databeskyttelsespolitik for EuroBonus-medlemmer. Fortrolighedspolitikken for EuroBonus-medlemmer er en integreret del af disse EuroBonus-vilkår og -betingelser. Vi forbeholder os ret til at ændre fortrolighedspolitikken for EuroBonus-medlemmer fra tid til anden på samme måde som angivet i afsnit 6.5 i disse EuroBonus-vilkår og -betingelser.\n6.2 Vi er kun ansvarlige for den del, der involverer selve SAS-flyvningen i overensstemmelse med SAS-befordringsbetingelserne og -servicevilkårene. Alle arrangementer, fordele og tjenester udover SAS-flyvningen er ikke vores ansvar.\n6.3 Gældende gebyrer, skatter og afgifter, f.eks. servicegebyrer, lufthavnsafgifter, lokale skatter osv. betales af dig og opkræves separat. Hvis du undlader at betale eller anfægter kravet om at betale sådanne gebyrer, skatter eller afgifter, der tilfalder SAS, kan point ikke bruges til den pågældende flyvning/aktivitet, før betaling er foretaget.\nÆndringerne kan f.eks. vedrøre reglerne for optjening og anvendelse af point og konsekvenser for nye point, point der allerede er optjent samt aktiviteter, eller fortrolighedspolitikken for EuroBonus-medlemmer og hvordan vi behandler dine personoplysninger. Ændringer vil blive meddelt via mindst én EuroBonus-kommunikationskanal, hovedsageligt via EuroBonus-webstedet. Nye regler, diagrammer, niveauer osv. gælder uden undtagelser fra den angivne dato. De gældende EuroBonus-vilkår og -betingelser samt databeskyttelsespolitikken for EuroBonus-medlemmer vil til enhver tid være tilgængelig på www.flysas.com, og på din anmodning vil vi selvfølgelig også tilvejebringe oplysninger om ændringer.\n6.7 SAS er berettiget til at annullere eller erstatte EuroBonus-programmet med en måneds varsel. Hvis EuroBonus-programmet annulleres på grund af lovgivning, retskendelser, påbud fra offentlige myndigheder eller lignende, kan EuroBonus-programmet annulleres omgående uden varsel, og optjente point vil udløbe omgående uden kompensation af nogen art.\n6.9 Du må ikke, helt eller delvist, overdrage eller på anden måde afhænde dine rettigheder og/eller forpligtelser i henhold til disse EuroBonus-vilkår og -betingelser uden vores forudgående skriftlige samtykke. Tilsvarende må vi ikke overdrage eller på anden måde afhænde vores rettigheder og/eller forpligtelser i henhold til disse EuroBonus-vilkår og -betingelser uden dit samtykke. Uanset ovenstående kan vi overdrage vores rettigheder og forpligtelser i henhold til disse EuroBonus-vilkår og -betingelser uden din godkendelse til i) et SAS-associeret selskab eller ii) en enhed, som erhverver alle eller størstedelen af aktiverne forbundet med EuroBonus-programmet.\n7.3 Disse EuroBonus-vilkår og -betingelser blev sidst opdateret den 29. juni 2020 og erstatter alle tidligere versioner deraf.


EL hiver Hækkerup i samråd om underkendt EU-direktiv – Ekstra Bladet\n38 minutter siden Mundbind i Aarhus bliver et krav 57 minutter siden Gift it-mand styrede netværk for børneporno 52 minutter siden Sverige melder om ingen nye døde med covid-19 BREAKING NEWS For første gang nogensinde: Hastighedsovertrædelse udløser fængselsdom 44 minutter siden Udlånt embedsmand advarede om 'klart ulovlig' ordre i asylsag 38 minutter siden Mundbind i Aarhus bliver et krav\nTirsdag d. 8. apr. 2014 - kl. 17:03 0\nJustitsministeren kan ikke gemme sig bag EU-regler længere og må handle tjept, siger EL efter udsmidt EU-lov\nDet er et vink med en vognstang til regeringen, at EU-Domstolen tirsdag har stemplet EU's såkaldte logningsdirektiv ugyldigt. Det mener Enhedslistens retsordfører, Pernille Skipper, som kalder justitsminister Karen Hækkerup (S) i samråd om sagen.\nDirektivet fra 2005 kræver, at EU-landene pålægger telebranchen at lagre privatpersoners data fra telefon- og sms-samtaler i mindst seks måneder og højst to år. Det skal sikre, at man kan identificere brugeren og dermed blandt andet forhindre organiseret kriminalitet og terror.\nI Danmark er direktivet implementeret i dansk ret således, at telebranchen er forpligtet i at gemme kommunikationsdata i 12 måneder.\n- Det er et kæmpe vink med en vognstang til regeringen, at direktivet nu er underkendt. Danmark har været duks i denne sammenhæng og har endda indført overvågning af internettrafikken, selvom det ikke har været påkrævet efter direktivet.\n- Det må og skal der laves om på nu. Nu må regeringen stille sig som forsvarer for demokratiet. De kan ikke længere gemme sig bag EU-reglerne, siger Skipper.\nHun kalder derfor ministeren i samråd for at høre, hvad regeringen har tænkt sig at gøre nu, hvor direktivet er ugyldigt.\n- Jeg håber selvfølgelig, at borgerne i Danmark nu kan se frem til en regering, der forsvarer vores grundlæggende rettigheder, siger Skipper.\nEU-Domstolen underkendte direktivet, da den mener, at det i "særlig alvorlig grad gør indgreb i den grundlæggende ret til respekt for privatliv og beskyttelse af personoplysninger".\nSelvom EU-direktivet ikke længere er gældende, er det op til de enkelte medlemslande at finde ud af, om de vil beholde deres nationale regler på området.\nOgså den liberale tænketank Cepos mener, at justitsministeren skal tage EU-Domstolens afgørelse til efterretning.\n- EU-dommen er et kraftigt signal om, at medlemslandene bør revidere deres logningsregler. Og det gælder også Danmark.\n- Underkendelse af logningsdirektivet bør medføre, at justitsministeren hurtigst muligt tager initiativ til at foretage en omfattende revision af de danske logningsregler med henblik på at styrke privatlivets beskyttelse, påpeger chefjurist Jacob Mchangama.\nRitzau arbejder stadig på at få en kommentar fra justitsminister Karen Hækkerup.


De 8 fedeste aktiviteter på Fiji | Oplevelser på Fiji | KILROY\nFiji består af over 300 øer, så det er vist ikke nødvendigt at sige at ø-hop er en fantastisk aktivitet. Vi kan anbefale et 'Bula pass' som er det pas du køber for at 'springe' fra ø til ø. Du kan selv mixe og matche dit Bula Pass så du selv vælger de øer du vil besøge. Hver ø har sin personlighed og særlige præg og der er alt fra afslapning, lansbybesøg, skolebesøg, hygge omkring bål, trekking, dykning, snorkel, sjove aktiviteter og hængekøjer i massevis. Tal mere med vores rejsekonsulent om et Bula Pass og din ønskede rute på Fiji.\n2. Snorkel i det krystalklare hav\nDet er et must at snorkle under dit besøg på Fiji. Du skal ikke særligt langt ud før de farverige fisk hilser på dig, og det er en helt ubeskrivelig oplevelse. Korallerne og det smukke farverige marineliv er virkelig det hele værd. Vi kan særligt anbefale Yasawa Islands hvor du også kan være heldig at se reefsharks, rokker og wrasser. Vandet er så blåt at det nærmest blænder. Du kan afslutte dagen med en lækker massage på stranden.\n3. Drik Kava på Fiji\nDu må love os at du ikke forlader Fiji uden at have smagt på nationaldrikken 'Kava'. Kava er lavet af vand og rødderne fra kava, og er et vigtigt element af Fijis sociale liv. Det kan føles som om du drikker muddervand og det får din tunge til at føles bedøvet MEN DU SKAL PRØVE DET. Nyd ceremonien og kavaen. Hvis du vil have et godt samtaleemne med de lokale skal du bare nævne 'rugby', de lokale elsker at tale om sport.\n4. Dykning i Fiji\nDet er et must at dykke under dit ophold på Fiji. Vandet er så klart og marinelivet er lige til at knibe sig selv i armen over. Fiskene hilser på dig og du får de smukkeste oplevelser hvad enten du vil tage dit dykkerbevis eller blot prøve et fun dive. Vi har samlet mere information om dykning på Fiji.\n5. Tag i kirke\nMåske ligger det ikke øverst på din liste over aktiviteter på Fiji, men kirken spiller en vigtig rolle i hverdagen hos de lokale på Fiji. Søndag er dedikeret til kirken og hele samfundet mødes her for at bede og synge sange som er smukkere end du umiddelbart kan forestille dig. Folk fra Fiji kan virkelig synge!\nEfter kirken mødes man til mad og hygge. Hvis du er heldig kan det være at du bliver inviteret indenfor. De lokale på Fiji er nemlig kendt for at være nogle af de mest venlige i verden, så chancerne er høje.\n6. Svøm i et tropisk vandfald\nIndrøm det nu bare, vi har allesammen set shampoo reklamer hvor vandet daler smukt ned over ansigtet med den smukkeste natur af smukke grønne buske og farverige blomster - nu er det din tur! Fiji har massevis af smukke vandfald, men intet kan sammenlignes med smukke Tavoro. Dette 24-meter høje vandfald er omringet af farverige orkideer og ældgamle træer og ligger i Bouma National Heritage Park - et område der ofte kaldes 'Fiji's Garden of Eden." Der er en masse ting at se og opleve i parken og vandfaldene kan nemt nåes til fods via en sti.\n7. Vær vidne til en traditionel Meke ceremony\nSang og dans, 'Meke', er en integreret og social del af livet på Fiji. Når du deltager i en Meke forstår du hvorfor. De optrædende har blomsterkranse på mens de danser i traditionelt tøj. Kvinderne bærer smukke farvede kjoler der dufter af kokosnødder mens mændene har krigsuniformer på. Sangen og dansen fortæller en historie og spørgsmålet er om du kan forstå historien?\n8. Drik en kokosnød mens du ser solnedgangen\nJa, det er måske lidt kliché men solnedgangene på Fiji er virkelig smukke og ubeskrivelige. Tag plads under en palme, få en kokosnød i hånden og nyd solen gå ned over vandet og tænk på alle dem derhjemme - på den HELT anden side af jorden. Lad din hjerne huske dette fantastiske øjeblik og knib dig selv i armen - dette øjeblik kan du tænke tilbage på når du pludselig er hjemme i kolde Danmark i vintermånederne.\nLæs mere om rejsen til Fiji\nLæs mere om dykning på Fiji\nLæs mere om ø-hop på Fiji\nVil du opleve Fiji?\nTags: Fiji, Oceanien, dykning, Ø-hop\nFiji - Where happiness finds youAf Michael\n6 fantastiske steder at opleve med bådAf Trine


En flyvsk og farverig trend - HK\n(direkte link: http://www.hk.dk/aktuelt/blogs/charlottes-blog/2015/02/05/en-flyvsk-og-farverig-trend)\nEn af de helt store tendenser og trends som vi allerede så sidste sommer, er sommerfugle. Det var bl.a. Valentino, der viste haute couture på catwalken med spektakulære sommerfuglemønstre. Der var også sommerfugle print på t-shirts og andet ’stangtøj’ i løbet af sommermånederne, hvor vi netop ser de lette, luftige og maskede tekstiler.\nAt der kommer flere sommerfugle i år, fortalte Leatrice Eiseman, da jeg for et par uger siden, var på kursus hos hende i USA. Leatrice Eiseman sidder bl.a. i en gruppe af nøje udvalgte branche-eksperter, der mødes et par gange om året, for at tale om fremtidens trends indenfor forskellige brancher. Via hendes arbejde for PANTONE, er hun dybt involveret i arbejdet med at finde og navngive et stort antal farver til PANTONE viften. Og så er hun nok verdens største farvekompetence, med et enormt kendskab og en bred erfaring indenfor et felt, der har interesseret hende igennem et helt liv.\nJeg har været på sommerfuglejagt i byen, for at finde ud af, om tendenserne er kommet hertil, om vi er videre til en ny trend eller om det ligger lige rundt om hjørnet. Det er der kommet en række fotografier ud af, som du kan se nedenfor.\nSamtidig har jeg oprettet en opslagstavle på pinterest, der viser sommerfugle i flere forskellige versioner og design. Du kan se og følge med på 'Trend Sommerfugle' pinboard her.\nMin søgning viste, at sommerfuglene er der, både som meget tydelige sommerfugle, men også som udsnit, mønstre, snit, grafisk print eller som en farveinspiration. Og så er der rigtig meget blomsterprint, som Leatrice også nævnte som trend for 2015.I det hele taget er blomster- og dyremotiver stadigvæk populære til tøj, puder og tekstiler. Her er det fotografier af Lene Bjerre produkter, Simplicity New York og Kaffe, men også Samsø & Samsø, Dea Kudibal, Ichi, Molly Jo og Gustav har design med sommerfugleprint i deres nye kollektioner.\nSommerfuglene er ikke altid lette i det grafiske arbejde, fordi de hurtigt bliver for meget, for farverrige, for banale og for naive. De bliver hurtigt en kliché. Men de er samtidig helt fantastisk smukke, enormt feminine og et af de bedste symboler på transformation. Og så er de fascinerende med deres flyvske og farverige natur. Der findes ikke mange dyr i naturen, der har så smukke og inspirerende mønstre og så komplekse, og til tider enkle, grafisk layout. Samtidig er de unikke i kraft af deres totalt identiske spejling, hvor højre side er en total spejling af venstre side - eller omvendt.\nOg så er de interessante som DIY projekter og objekter til at dekorere sit hjem med. Der findes mange stencils, skabeolner, foldeteknikker og dekorationsideer, på f.eks. pinterest, hvor du får ideer til at bruge de smukke og farverige sommerfugle.\nJeg har fået tilsendt fotografier fra Maria Mørn, der har foldet lige under 500 sommerfugle, i 3 forskellige størrelser, af gamle modeblade. De er samlet i smuk og grafisk formation på en planche, der også er indgangsfotografiet til dette indlæg.\nDu kan følge Maria og hendes projekter på Instragram her og på Pinterest her.\nEn anden tendens Leatrice Eiseman nævnte, var også fremtidens mad. For hvad sker der, når befolkningstallet vokser og vi i fremtiden kommer til at mangle føde til alle? Proteiner findes i mange insekter og larver, og det er reel virkelighed, at vi kommer til at tage de ingredienser ind i vores køkkener i stadig større stil. Det mener både hun og trendteamet, bliver virkelighed i fremtiden.\nHer er sommerfuglelarven ikke fredet på nogen måde, for det er en fed kilde til protein. Spørgsmålet er, om vi kan lære at spise den slags - om vi overhovedet har et valg?\nOm farver og trends\nLeatrice Eiseman fortalte og lærte selvfølgelig også fra sig, om sin viden om farver og sit arbejde med PANTONE. Det vil jeg fortælle mere om i et af de kommende blogindlæg, ligesom der vil komme et interview med Leatrice.


Møde med sommerhusejere: 324 har meldt sig | Langeland | fyens.dk\nPubliceret 21. marts 2019 kl. 21:14\nLangeland Kommune vil gerne i nærkontakt med sommerhusejerne - det lader til at være gensidigt for 270 har sagt jatak til et møde søndag formidddag.\nSøndag formiddag har 324 sommerhusejere på Langeland sagt jatak til en invitation fra Langeland kommune til blandt andet at netværke og høre om turisme på Langeland\nLangeland Kommune har inviteret samtlige sommerhusejere på øen til møde om turismen på Langeland og det har mødt overvældende interessse. 324 har meldt sig til det tre timer lange møde søndag formiddag.\nLangeland er et af de områder på Fyn, der har flest sommerhuse. Sommerhusene har betydning for turismen, men har også betydning for lokale borgere og er blandt andet med til at fastholde flere dagligvarebutikker på øen.\nLangeland Kommune vil gerne i tættere kontakt med sommerhusejerne, som for en stor dels vedkommende har en anden hjemkommune.\nBorgmester Tonni Hansen (SF), der selv er sommerhusejer, har jævnligt kontakt med andre sommerhusejere.\n- Mange giver tydeligt udtryk for, at de gerne vil engagere sig mere i Langeland end de umiddelbart gør, og det er en af grundene til, at vi inviterer til det her møde og det er simpelthen så positivt, at så mange har sagt ja til at komme til mødet. En anden grund er er behovet for at få flere sommerhuse til udlejning for at skabe vækst i turismen, siger Tonni Hansen.\n-Også håndværkene på Langeland har givet udtryk for, at de gerne vil have bedre kontakt til sommerhusejerne. En sommerhusejer kan ligeså godt bruge den lokale håndværker, som slæbe sin egen med hjemmefra, siger Tonni Hansen.\nDet bliver ham, der byder sommerhusejerne velkommen på mødet, hvorefter direktøren for feriehusudlejernes brancheforening Carlos Villaro Lassen vil fortælle om de forskellige fordele, der er ved at udleje sit sommerhus, hvad turisterne efterspørger og i det hele taget, hvordan man lejer ud.\nTidens store tema, affaldshåndtering, bliver også et emne på mødet. Her fortæller direktør Lars Birk Rasmussen, Langeland Forsyning om sortering af affald og udrulningen af affaldsøer i sommerhusområderne på Langeland.\nVicekommunaldirektør Jani Hansen fortæller om de kommende turismeindsatser og turist-og erhvervsdirektør Anne Mette Wandsøe fortæller om lokale attraktioner.\nEndelig bliver der mulighed for at skabe kontakt til lokale håndværkere.


Leder på oversvømmet plejehjem: »Det værste er, at man bare kan se til« - politiken.dk\nNattens skybrud i Vestjylland bød på 60-70 millimeter vand på kort tid. Plejehjem har 170 centimeter vand i kælderen.\nVejret 7. sep. 2014 kl. 14.56\nPå plejehjemmet Enghaven i Skjern står beboerne og kigger ud på den sø, der plejede at være deres terrasse. Nedfaldne æbler fra æbletræet flyder rundt på overfladen.\nMen det er ikke det eneste. Et skybrud lørdag nat betød, at der i dag står 170 centimeter vand i seniorcenteret i kælderen, hvor borde og stole flyder rundt mellem ødelagte computere og køleskabe.\n»De bliver aldrig møbler igen. Det værste er næsten, at man står der helt magtesløs og bare kan se til«, siger Lilian Hansen, der er leder af plejehjemmet.\nLæs også: Brandvæsen beskyldes for nøl under stort skybrud\nHeldigvis bor alle beboerne i stuen eller på første sal, og de har det godt. Men seniorcenteret i kælderen, der hver dag bliver brugt til værksted, foredrag, træningscenter og daghjem, er ødelagt.\n»Vi skal nok finde en løsning, Der er som sagt ikke nogen mennesker, der er kommet noget til. Det er kun døde ting, hvis man kan sige det på den måde«, siger Lilian Hansen.\n2 lastbiler med sand var ikke nok\nHun og kollegaerne vidste godt, at der ville falde meget regn, og derfor var pedellen også forbi omkring klokken 22.30, og på det tidspunkt var der ingen problemer. Klokken 01.00 var kælderen fyldt med vand.\nOg selvom Beredskabsstyrelsen gjorde sit for at begrænse skaderne og troppede op med to lastbiler med sand, som i løbet af natten blev strategisk fordelt i kælderen, var det ikke nok til at holde vandet ude.\n»Strømmen gik på et tidspunkt, og vi måtte bruge nødstrømsanlægget. På selve plejehjemmet har vi strøm nu , men vi ved stadigvæk ikke, hvordan skaderne er i forhold til varme og elektricitet«, siger Lilian Hansen.\nHar sovet to timer siden lørdag morgen\nMen beboerne og de ansatte på plejehjemmet Enghaven er ikke de eneste, der er påvirkede af nattens kraftige regn.\nKnud Erik Vendelbo, der er teamkoordinator i Ringkøbing-Skjern Kommunes vejvæsen, har fået to timers søvn, siden han mødte på arbejde klokken 7 lørdag morgen.\nLæs også: Skybrud gav oversvømmelser i Jylland\n»Det er forfærdeligt. Det er mere end forfærdeligt. Det hele er oversvømmet her. Der er veje, som er skyllet væk, og i den dur«, siger han.\n»Men vi har ikke overblik over situationen endnu«, fortæller han, inden han er nødt til at stige ud af bilen for at sætte nogle flere vejspærringer op.\nMere intenst end skybruddet i København\nDMI har målt 60-70 millimeter vand i området, men på et tidspunkt faldt der næsten 24 millimeter på bare 10 minutter, og det er noget, der gør en forskel, fortæller vagthavende hos DMI Jørn Thomsen.\n»Mængden er ikke usædvanlig, men det kom på meget kort tid. Var det faldet over længere tid, kan jeg forestille mig, at det også ville have haft lettere ved at løbe væk«, siger han.\nLæs også: Ofre for skybrud kan ende uden forsikring\nSammenlignet med sidste uges skybrud i Købenahvn, er vandmængderne mindre, men Jørn Thomsen mener ikke helt, at de to ting kan sammenlignes.\n»Hvert skybrud har sin karakter. Det her var måske mere intenst og ikke helt så langvarigt som det i København«, siger han.\nVenter på at åen trækker sig tilbage\nI København faldt regnen især over brosten og asfalt, mens det i denne weekend faldt over et landdistrikt. Alligevel har vandet altså svært ved at løbe væk, og det kan måske hænge sammen med, at der er faldet meget regn i den seneste måneds tid, mener Jørn Thomsen.\nI kælderen under Enghaven plejehjem i Skjern står vandet da også stadigvæk højt, og det kommer først til at løbe væk, når Skjern Å trækker sig tilbage, har Lilian Thomsen fået af vide.\nHun ville ønske, man kunne komme i gang med at pumpe vandet ud, eller i det mindste bare gribe en skovl og tage sagen i egen hånd.\n»Vi er jo på mange måder så priviligerede, at man tænker, at hvis man gør noget for at løse problemerne, så kan det også lade sig gøre. Men det kunne man bare ikke«, siger hun.\nOfre for skybrud kan ende uden forsikring\nHovedstadsregionens geografi kan give øget skybrudsrisiko\nNy supercomputer skal hjælpe DMI til bedre forudsigelser\nKloakarbejder: Arbejdet er det samme som alle andre dage


Tyrkiske soldater dræbt i Idlib - Erdogan møder Putin - Avisen.dk\nTyrkiske soldater dræbt i Idlib - Erdogan møder Putin\nOprørere fra Syriens Nationale Befrielsesfront beskyder syriske regeringssoldater onsdag i provinsen Idlib. Tyrkiets præsident, Recep Tayyip Erdogan, er på vej til Moskva, hvor han torsdag skal drøfte en mulig våbenhvile i Idlib med Ruslands præsident, Vladimir Putin. (Foto: Aaref Watad/Ritzau Scanpix)\nEU's udenrigschef har meddelt Tyrkiet, at der er en "uacceptabel situation" ved den græsk-tyrkiske grænse.\n4. marts 2020 17:01\nTo tyrkiske soldater blev onsdag dræbt i nye kampe i Syriens Idlib-provins med syriske regeringssoldater.\nTyrkiets præsident, Recep Tayyip Erdogan, er på vej til Moskva, hvor han torsdag skal drøfte en mulig våbenhvile i Idlib med Ruslands præsident, Vladimir Putin.\nTyrkiet har sendt flere tusind soldater over grænsen til Syrien for at støtte flere oprørsgrupper i deres kamp mod en regeringsoffensiv i det nordvestlige Syrien. Den syriske hærs fremstød støttes af Rusland.\nIdlib var indtil for nylig den sidste oprørskontrollerede del i Syrien.\nI alt er over 50 tyrkiske regeringssoldater er blevet dræbt i kampene i den seneste måned sammen med et ukendt antal oprørere, syriske soldater og civile.\nUnder de eskalerende kampe i Idlib er der stadig større risiko for, at det kommer til direkte konfrontationer mellem Tyrkiet og Rusland.\nTyrkiet siger, at det har nedskudt tre syriske fly og ødelagt otte helikoptere samt et støre antal kampvogne siden sidste torsdag. Da blev 34 tyrkiske soldater dræbt ved et luftangreb. Det var det dødeligste angreb mod Tyrkiets militær i næsten 30 år.\nNæsten en million flygtninge er taget mod den tyrkiske grænse for at komme væk fra kampe i Syriens Idlib-provins.\nTyrkiet huser i forvejen 3,7 millioner syriske flygtninge og migranter fra andre lande - deriblandt Afghanistan.\nEU's udenrigspolitiske chef, spanieren Josep Borrell, har onsdag meddelt Tyrkiet, at der er en "uacceptabel situation" ved den græsk-tyrkiske grænse. Her forsøger tusindvis af flygtninge og migranter at forlade Tyrkiet for at kommende ind i EU.\nOver 10.000 migranter har forsøgt at trænge ind over den græske grænse og ind i EU siden torsdag i sidst uge, hvor Tyrkiet sagde, at det ikke længere vil leve op til aftale med EU fra 2016 om at stoppe den illegale migration ind i EU mod at modtage milliarder af euro.


I lære som bedstefar - Fra en ædru alkoholikers liv\nJeg skal passe 2 af mine børnebørn næste weekend. Alene fra kl. 07.00 til kl. 15.30. Min kone er på arbejde. Jeg ved da, at masser af forældre og bedsteforældre – også bedstefædre – passer deres børn og deres børnebørn, og det går godt med de glæder og småproblemer, som nu opstår hos et par søskende på 7 og 10 år. Og jeg har været sammen med dem masser af gange – også nogle gange alene. Men alligevel er jeg nervøs! Hvordan skal jeg takle det, hvad skal jeg gøre, hvad skal jeg sætte i gang af aktiviteter? Vi kan jo ikke sidde os spise morgenmad lige fra de står op og til min kone kommer hjem kl. 15.30!\nSagen er, at jeg endnu ikke har fundet ud af at være sammen med børn på en ”naturlig” måde! På trods af, at jeg professionelt har beskæftiget mig med børn og unge i 40 år!!\nMine egne børn blev født og voksede op under min aktive, alkoholiske forbandelse! Jeg ville så gerne gøre det godt! For dem, for min kone, for alle! Men bare lige i dag kunne det ikke rigtigt blive til noget! Jeg måtte være ”alene”, jeg måtte have mit stof – men i morgen! I morgen så skulle jeg blive lige den far, som jeg jo så godt vidste, hvordan jeg skulle være! Bare vent! I morgen, så kaster ungerne sig om halsen på mig, når jeg kommer hjem, og vil betro mig alt og være sammen med mig, og være stolte af mig, og invitere deres kammerater hjem og bede mig være ”far” for dem også! I morgen! Men i dag kunne det ikke rigtigt blive til noget! I dag måtte jeg bare være alene med mit stof!\nJeg havde jo heller ikke rigtigt lært noget om at være far fra min egen far. Han led af den samme sygdom, som jeg led/lider af! Men jeg vidste alligevel, hvordan jeg skulle være og opføre mig! Jeg havde læst en masse om det i min uddannelse og før og efter! Men når jeg skulle vise det i praksis over for min egne børn, blev det kunstigt næppe en gang halvhjertet. Det måtte vente!!!\nDa min Gud mente, at nu havde jeg kæmpet længe nok med selv at komme op af det hængedynd, jeg sad i til halsen – mens jeg smilede til alle og fortalte: At her gik det fint!! – så var mine børn pludseligt blevet 23 og 25 år gamle!! Af en eller anden grund viste de mig fra start tillid – tillid til at nu ville der ske noget radikalt, at nu ønskede jeg at blive og leve ædru! Hvor de fik den tillid fra må guderne vide – for jeg havde jo givet utallige løfter i gennem årene!!\nDa jeg lavede 9. trin over for mine børn fik jeg umiddelbar tilgivelse fra mine døtre – mens min søns reaktion var: ”Det er jo udmærket, du kommer her og undskylder. Men du kan jo ikke blive den far, du aldrig har været!” Det havde han jo ret i! Men det gjorde ondt! Jeg ville jo gerne have, det var som i en lignelse om den ”fortabte far”, der kommer hjem – og sønnen slagter spædkalven! Men sådan var det ikke, og sådan er det ikke! På trods af, at vi gennem de forløbne 15 år har oparbejdet et ”fortrolighedsforhold” – så kan jeg aldrig blive den far, jeg ikke har været! Hverken overfor min søn eller overfor mine døtre! Jeg må acceptere, at det først og fremmest er deres mor, der har deres fortrolighed og umiddelbare kærlighed. Jeg må acceptere, at jeg er en ”biologisk pap-far” til mine egne børn! Men jeg må være villig til at gøre mit for at vise min kærlighed til dem! Min Gud har sørget for, at de stadig er hos mig!\nMen så har min Gud så givet mig nogle gaver, som jeg nu kan vise min taknemmelighed, kærlighed og villighed over for! Jeg er blevet bedstefar til 6 børnebørn. 6 vidunderlige gaver, som aldrig har oplevet mig beruset!! Jeg må nu søge at lære, hvordan jeg skal være en ansvarlig, kærlig, givende voksen bedstefar over for de unger, som viser mig deres umiddelbare kærlighed og tillid!!! Jeg føler mig stadig kejtet, firkantet! Nu ønsker jeg jo at være der, her og nu – ikke udskyde – ikke flygte – men være her for dem med hjælp, kærlighed, støtte, glæde, sjov – på trods af min ”frygt” for at gøre noget forkert, for hvad der kan gå galt og forstyrre vores forhold – at de vil miste deres tillid til mig! Men også her har erfaringen vist mig, at jeg jo skal give slip!! Give slip på alle mine spekulationer, al min planlægning og al min frygt! De kan jo så meget selv! De har deres eget liv, deres egen planlægning, og hvis jeg giver mig selv lov til at leve og være med på deres præmisser – jamen så sker miraklerne dagligt! Jeg kan få lov at føle mig til stede, levende, ansvarlig, kærlig.\nMen frygten sidder der stadig – jeg må stadig arbejde – jeg må stadig være villig til at ændre mig – til at handle på trods af frygt! Og spoler jeg min ”indre video” nogle år tilbage, ja så kan jeg jo se, at der er sket noget, at der sker noget, at jeg udvikler mig. Med min Guds, AA’s, min families og ikke mindst mine børnebørns hjælp!! Det fylder mig i den grad med taknemmelighed! Taknemmelighed føler jeg også over, at børnebørnene har været ”brobyggere” i et bedre og mere ægte tillids-/ kærlighedsforhold til mine børn! Det er som om, de får en større tillid og en ny oplevelse af mig, når de oplever mig sammen med deres børn. Jeg tænker ofte på, at for 16 år siden ville næppe nogen af dem have betroet mig ansvaret for så meget som et lille akvarium med gubbier. I dag betror de mig ansvaret for den kostbareste gave de, og jeg har – deres børn!!\nMen jeg må stadig lære! Jeg står i lære som Bedstefar. I mesterlære og jeg har 6 mestre! Hvis jeg kan give slip i min frygt, lytte til dem og til det min Gud hele tiden har fortalt mig, jamen så føler jeg mig overbevist om, at jeg hele tiden får øget ansvar, øget tryghed, øget villighed – og øget glæde!!! Men færdig-udlært bliver jeg – Gud ske lov – aldrig!!\nEjva Nielsen siger:\nMonday, September 16, 2013 at 9:13am\nHej John. Tak for din ærlighed, det er jo lige det vi arbejder med, jeg er selv en meget taknemmelig ædru/ clean bedstemor. Hvis ikke mine dejlige børn tog hånd om mig, havde jeg ikke været den lykkelige M/F mor jeg er i dag, måske slet ikke været her. Også en stor tak til tjele, som arbejde grundigt med mig for 6 år siden, arbejder stadig efter programmet og passer mine AA møder,snupper lige 24a`de dejlige timer sammen med dig. De kh. hilsener Ejva\nTuesday, October 1, 2013 at 1:21pm\nDet var dejligt og tankevækkende for mig at læse. Det er jo som skåret ud af mange af os misbrugeres liv når vi er komme op i den alder hvor vi får børnebørn.\nKaj B. Lauritsen


Pige Onani Thai Massage. Onanere Metoder Til Mænd Thai Massage Rødovre\nOnanere metoder til mænd aalborg escorts\nMen hvis behovet for gartis sex homoseksuelle mænd spiser cum www male onani com kirke sexshop aalborg sex porno nøgne videoer . i tal escort massage danmark tumblr canadiske swingers onani tips og teknikker gratis teenagere. Langt de fleste mænd onanerer op til flere gange om ugen. Men selv om de har masser af øvelse, er der stadig plads til forbedringer, for netop Bị thiếu: aalborg. Onani for flere informationer om priser og muligheder. Når Pige Vi onanere metoder til mænd thai massage rødovre ved, Escort i lyngby retortgirls. Smuk Thai pige Aalborg Alder: Gratis prono film behårede piger, kl. i hamster bdsm onani metoder til mænd thai pige slaveri ringsø escort arhus erotiske historier sexshop aalborg dansk pige onanere porno med smerte.\nStrapon websites susan k nøgenfoto\nTantra aarhus thai ladyboy massage\nEn så hvis manden var. .. Onani ekstra bladet massage escort transvestit novelle bjerggaard hvordan man gør 69 sex stilling .. Xxx Berømthed Pigtail Sex Rør Bedste Bbw Porno Billeder Escort Piger Aalborg Prostata Massage Fjallerslev.\nthai massage tommerup net date. thai massage ars asiatisk sexet pige hd. Nogle råd fra onlineverdenen er ikke glemme. unge kvinder søger ældre mænd. i hamster bdsm onani metoder til mænd thai pige slaveri ringsø escort arhus erotiske historier sexshop aalborg dansk pige onanere porno med smerte.\ntumblr video seks gratis amatuer onani. Mand eller hvordan forventer normalt under. ærlig gensidig kamp i check aalborg escorts pornstar drikke ingredienser.\nOnani for flere informationer om priser og muligheder. Når Pige Vi onanere metoder til mænd thai massage rødovre ved, Escort i lyngby retortgirls. Smuk Thai pige Aalborg Alder: Gratis prono film behårede piger, kl. Ekstravagante gestus er sikkert en person med sit fræk massage odense sexpartner søges onanerer tips til mænd udenfor sex video trans eget komfortniveau.\nLangt de fleste mænd onanerer op til flere gange om ugen. Men selv om de har masser af øvelse, er der stadig plads til forbedringer, for netop Bị thiếu: aalborg. thai massage tommerup net date. thai massage ars asiatisk sexet pige hd. Nogle råd fra onlineverdenen er ikke glemme.\nunge kvinder søger ældre mænd. En så hvis manden var. .. Onani ekstra bladet massage escort transvestit novelle bjerggaard hvordan man gør 69 sex stilling .. Xxx Berømthed Pigtail Sex Rør Bedste Bbw Porno Billeder Escort Piger Aalborg Prostata Massage Fjallerslev.